b'\n_START_ARTICLE_\nEli\xc3\xb6yhteis\xc3\xb6\n_START_PARAGRAPH_\nEli\xc3\xb6yhteis\xc3\xb6 on samalla alueella el\xc3\xa4vien eri lajien populaatioiden muodostama kokonaisuus. Eli\xc3\xb6yhteis\xc3\xb6 puolestaan muodostaa yhdess\xc3\xa4 alueen elottoman luonnon kanssa ekosysteemin._NEWLINE_Erilaiset eli\xc3\xb6yhteis\xc3\xb6t edustavat enemm\xc3\xa4n tai v\xc3\xa4hemm\xc3\xa4n jompaakumpaa p\xc3\xa4\xc3\xa4tyyppi\xc3\xa4: suljettua yhteis\xc3\xb6\xc3\xa4, jossa yhdenkin lajin poistolla on suuri vaikutus muihin lajeihin, tai avointa yhteis\xc3\xb6\xc3\xa4, jossa lajien esiintyminen on toisistaan riippumatonta. Eli\xc3\xb6yhteis\xc3\xb6n luonteeseen vaikuttaa muun muassa alueen sateisuus ja ravinteisuus, sek\xc3\xa4 lajien evolutiivinen kehitys.\n_START_SECTION_\nEli\xc3\xb6yhteis\xc3\xb6tutkimus\n_START_PARAGRAPH_\nEli\xc3\xb6yhteis\xc3\xb6j\xc3\xa4 tutkiva tiede on ekologiaa, tarkemmin sanottuna yhteis\xc3\xb6ekologiaa. Yhteis\xc3\xb6ekologia tutkii eli\xc3\xb6yhteis\xc3\xb6jen rakennetta, biodiversiteetti\xc3\xa4, kehityst\xc3\xa4 ja vakautta. Eli\xc3\xb6yhteis\xc3\xb6j\xc3\xa4 kuvailevia muuttujia ovat esimerkiksi niiden lajim\xc3\xa4\xc3\xa4r\xc3\xa4t, ekologiset lokerot ja ravintoverkot. My\xc3\xb6s lajien v\xc3\xa4lisen kilpailun tutkiminen on olennainen osa yhteis\xc3\xb6ekologiaa. Esimerkkein\xc3\xa4 yhteis\xc3\xb6ekologisesta tutkimuksesta voisivat olla eri tiaislajien muodostamien parvien ravintok\xc3\xa4ytt\xc3\xa4ytyminen talvella tai hankajalkaislajien jakautuminen eri syvyyksiin j\xc3\xa4rvess\xc3\xa4. Yhteis\xc3\xb6ekologia saattaa tutkia osittain p\xc3\xa4\xc3\xa4llekk\xc3\xa4isi\xc3\xa4 aiheita populaatio- tai ekosysteemiekologian kanssa. _NEWLINE_Yhteis\xc3\xb6ekologisella tutkimuksella voidaan selvitt\xc3\xa4\xc3\xa4 muun muassa ihmisen vaikutusta luontoon. Ihminenh\xc3\xa4n voi muuttaa eli\xc3\xb6yhteis\xc3\xb6n rakennetta radikaalisti esimerkiksi istuttamalla eli\xc3\xb6yhteis\xc3\xb6\xc3\xb6n uusia lajeja.\n_START_SECTION_\nEli\xc3\xb6yhteis\xc3\xb6jen kehitys\n_START_PARAGRAPH_\nEli\xc3\xb6yhteis\xc3\xb6t saattavat olla muutoksen tilassa, jota kutsutaan sukkessioksi. Sukkessiota on esimerkiksi nuoren sekamets\xc3\xa4n kehittyminen ajan kuluessa vanhaksi kuusimets\xc3\xa4ksi. Muutosta tapahtuu, koska eli\xc3\xb6t muuttavat ymp\xc3\xa4rist\xc3\xb6\xc3\xa4\xc3\xa4n (esimerkiksi kasvava kuusi alkaa varjostaa maata oksiensa alla), jolloin lajeja saattaa h\xc3\xa4vit\xc3\xa4 yhteis\xc3\xb6n alueelta ja vastaavasti uusille lajeille tarjoutuu sopivia elinpaikkoja. Sukkessio p\xc3\xa4\xc3\xa4ttyy, kun eli\xc3\xb6yhteis\xc3\xb6 on saavuttanut vakaan tilan. Sukkessio on kliimaksissaan esimerkiksi ikimetsiss\xc3\xa4. Uusi sukkessiokehitys alkaa esimerkiksi mets\xc3\xa4palon j\xc3\xa4lkeen.'